3)

10 straipsnis iš dalies keičiamas taip: a) 2a dalis išbraukiama; b) 4 dalis iš dalies keičiama taip: i) pirma pastraipa iš dalies keičiama taip: — d punktas pakeičiamas taip: „d) teismo proceso dėl šio reglamento 9 straipsnio taikymo maršrutams, kai pagal Reglamento (EEB) Nr. 2408/92 4 straipsnį nustatyta pareiga teikti viešąsias paslaugas ir dėl to tokių maršrutų naudojimas laikinai sustabdytas.“; — e punktas išbraukiamas; ii) antra, trečia, ketvirta ir penkta pastraipos išbraukiamos; iii) pridedama ši pastraipa: „Kai Rusijos agresijos karo prieš Ukrainą poveikis ir ypatingos svarbos infrastruktūros objektų sunaikinimas turi įtakos galimybei teikti oro susisiekimo paslaugas ir oro susisiekimo paslaugų paklausai, koordinatoriai taiko pirmos pastraipos a punktą maršrutams tarp Sąjungos ir Ukrainos oro erdvės arba oro uostų uždarymo laikotarpiu, priklausomai nuo to, kas įvyks vėliau, ir papildomu 16 savaičių laikotarpiu. Koordinatorius praneša Komisijai 16 savaičių laikotarpio pradžios ir pabaigos datas.“; c) įterpiamos šios dalys: „4a. Be to, laikotarpiu nuo 2022 m. spalio 30 d. iki 2023 m. spalio 28 d. laiko tarpsnio nepanaudojimas taip pat gali būti pateisinamas valdžios institucijų nustatytais apribojimais, kuriais siekiama reaguoti į bet kokią rimtą epidemiologinę situaciją, gaivalinę nelaimę ar politinius neramumus maršruto, kuriame atitinkamas laiko tarpsnis buvo naudojamas arba planuojamas naudoti, pradžioje arba pabaigoje, jeigu tie apribojimai daro didelį poveikį galimybei keliauti arba kelionių paklausai ir jei tie apribojimai atitinkamuose maršrutuose sukelia bet kurią iš šių pasekmių: a) didelę atitinkamo laikotarpio, kuriam sudaromas tvarkaraštis, dalį siena, oro uostas ar oro erdvė yra visiškai arba iš dalies uždaromi; b) didelę atitinkamo laikotarpio, kuriam sudaromas tvarkaraštis, dalį keleiviams kyla didelių kliūčių keliauti tuo tiesioginiu maršrutu naudojantis bet kurio vežėjo paslaugomis, pavyzdžiui, kai kliūtis yra susijusi su bet kuria iš šių priežasčių: — nustatomi kelionės apribojimai, susiję su pilietybe arba gyvenamąja vieta, visų rūšių kelionių draudimas, išskyrus būtinąsias keliones, arba skrydžių iš tam tikrų šalių ar geografinių vietovių arba į jas draudimas, — nustatomi judėjimo apribojimai arba karantino ar izoliavimo priemonės šalyje ar regione, kuriame yra paskirties oro uostas (įskaitant tarpinius punktus), išskyrus atvejus, kai karantino galima išvengti turint neigiamą testo rezultatą, persirgimo įrodymą arba Sąjungos pripažįstamą skiepijimo įrodymą, — nustatomi būtinųjų tiesioginės paramos oro susisiekimo veiklai paslaugų teikimo apribojimai, įskaitant apgyvendinimo ir viešųjų paslaugų, taip pat transporto paslaugų teikimo nutraukimą, dėl kurių labai sumažėja paklausa maršruto pradžioje arba pabaigoje, — nustatomi keleivių skaičiaus vienam skrydžiui ir vieno oro vežėjo vykdomų skrydžių dažnumo apribojimai, dėl kurių smarkiai sumažėja paklausa maršruto pradžioje arba pabaigoje; c) nustatomi oro transporto įgulų judėjimo apribojimai, dėl kurių iškyla didelių kliūčių teikti oro susisiekimo paslaugas į oro uostus arba iš jų, įskaitant atvejus, kai staiga nustatomas draudimas atvykti arba įgula netikėtai įstringa dėl karantino priemonių, išskyrus atvejus, kai karantino galima išvengti pateikiant neigiamą testo rezultatą, persirgimo įrodymą arba Sąjungos pripažįstamą skiepijimo įrodymą. Ši dalis taikoma laikotarpį, per kurį taikomi pirmoje pastraipoje nurodyti apribojimai, ir ne ilgiau kaip šešias papildomas savaites, laikantis trečios ir ketvirtos pastraipų. Tačiau jei tuos apribojimus nustojama taikyti likus mažiau nei šešioms savaitėms iki laikotarpio, kuriam sudaromas tvarkaraštis, pabaigos, likusiai šešių savaičių laikotarpio daliai ši dalis taikoma tik tuo atveju, jei tam pačiam maršrutui naudojami paskesnio laikotarpio, kuriam sudaromas tvarkaraštis, laiko tarpsniai. Ši dalis taikoma tik laiko tarpsniams, naudojamiems tiems maršrutams, kuriems jie jau buvo naudojami prieš paskelbiant pirmoje pastraipoje nurodytus apribojimus. Ši dalis nebetaikoma, jei oro vežėjas, naudodamas atitinkamus laiko tarpsnius, pakeičia maršrutą, kuriam pirmoje pastraipoje nurodyti apribojimai nedaro poveikio. Kai dauguma valstybių narių, atstovaujančių ne mažiau kaip 50 % Sąjungos gyventojų, taiko pirmoje pastraipoje nustatytus apribojimus, kurie daro didelį poveikį galimybei keliauti arba kelionių paklausai ir dėl kurių susidaro bet kuri iš pirmos pastraipos a–c punktuose nurodytų situacijų, kiekvienas koordinatorius, visų Bendrijos koordinuojamų oro uostų koordinatoriams vieningai nusprendus, kad laiko tarpsnių nepanaudojimas iš esmės yra pateisinamas, ir jiems apie tą sprendimą pranešus Komisijai bei valstybėms narėms, gali taikyti šią dalį visiems laiko tarpsniams, turimiems tokiuose oro uostuose, galiojančių apribojimų taikymo laikotarpiu ir ne ilgiau kaip šešias papildomas savaites su sąlyga, kad tie apribojimai daro poveikį daugeliui maršrutų į Bendrijos oro uostą arba iš jo ir todėl oro eismas Sąjungoje iš esmės tampa neperspektyvus arba sudaromos nevienodos sąlygos. 4b. Kai laiko tarpsnio nepanaudojimas pateisinamas 4 arba 4a dalyje nurodytais apribojimais, koordinatoriai laiko, kad laiko tarpsnis buvo panaudotas per atitinkamą laiko tarpsnių seriją. 4c. Oro vežėjai, kurių veiklai trukdo ribojamosios priemonės, priimtos pagal Europos Sąjungos sutarties (ES sutartis) 29 straipsnį arba Sutarties dėl Europos Sąjungos veikimo (SESV) 215 straipsnį, įskaitant galiojančias 2022 m. spalio 26 d., ir Komisijos reglamento (EB) Nr. 474/2006 (*1) A arba B priede išvardyti oro vežėjai, kuriems taikomas draudimas vykdyti veiklą Sąjungoje, neturi teisės remtis laiko tarpsnių nepanaudojimo pateisinimu pagal šio straipsnio 4 ir 4a dalis. Tačiau, nukrypstant nuo pirmos pastraipos, kai tokiems oro vežėjams leidžiama naudoti oro vežėjo, kurio veiklai tokios ribojamosios priemonės netrukdo ir kuriam netaikomas toks draudimas vykdyti veiklą, orlaivį, nuomojamą su įgula, jie gali remtis laiko tarpsnių nepanaudojimo pateisinimu pagal 4 ir 4a dalis, su sąlyga, kad laikomasi Sąjungoje taikomų saugos taisyklių. 4 d. Koordinatoriai reguliariai keičiasi geriausios 4 ir 4a dalių įgyvendinimo praktikos pavyzdžiais, kad užtikrintų darnų ir nuoseklų taikymą visoje Sąjungoje. Koordinatoriai skelbia ir reguliariai atnaujina paskirties vietų, kurioms taikomos 4 ir 4a dalys, sąrašą. (*1) 2006 m. kovo 22 d. Komisijos reglamentas (EB) Nr. 474/2006, sudarantis oro vežėjų, kuriems taikomas Europos Parlamento ir Tarybos reglamento (EB) Nr. 2111/2005 II skyriuje nurodytas draudimas vykdyti veiklą Bendrijoje, Bendrijos sąrašą (OL L 84, 2006 3 23, p. 14).“;" d) 5 dalis pakeičiama taip: „5. Valstybės narės prašymu arba savo iniciatyva Komisija patikrina, kaip oro uosto, kuris patenka į šio reglamento taikymo sritį, koordinatorius taiko 4 ir 4a dalis.“;